**Markedsregulering av jordbruksvarer i Norge** er regulert gjennom omsetningsloven. I Norge er egg, kjøtt, melk og korn underlagt markedsregulering. Nortura er markedsregulator på kjøtt og egg, TINE er det på melk og Felleskjøpet på korn.

Markedsregulering av jordbruksvarer har som formål å regulere tilbud og etterspørsel av jordbruksvarer for både forbrukere og produsenter.[*klargjør*]

Regulering av produksjonen av landbruksråvarer kan skje på ulike måter: 

* produksjonssubsidier
* støtte til brakklegging
* produksjonskvoter for eksempel i melkesektoren (melkekvoter)
* Eksportstøtte (prisstøtte, kreditt)
* eksportrestriksjoner
* Forbrukersubsidier
* Importvern

Av norske jordbruksprodukter er melk, kjøtt (unntatt kylling og kalkun), korn og potet markedsregulert i henhold til forskrift om markedsregulering til å fremme omsetningen av jordbruksvarer.

Markedsreguleringen har ikke virkemidler direkte rettet mot andre- og tredjehåndsmarkedene, det vil si foredling og detaljsalg. Stortingsmelding nr. 19 (1999-2000) drøftet markedsregulering og det gjentas der at markedsreguleringen ikke skal være et sikkerhetsnett for handel og industri.

Markedsregulering har hjemmel i Omsetningsloven. Et offentlig utvalg (Omsetningsrådet) er øverste ansvarlige organ, og det forvalter midlene og vedtar hvilke tiltak som kan gjennomføres. Bøndenes samvirkeorganisasjoner har løpende fullmakt til å iverksette visse tiltak når rådet mener markedsbalansen er truet. Landbruksdirektoratet har sekretariatsfunksjon for Omsetningsrådet.

Det er næringen selv som bærer kostnaden ved at alle bønder betaler en avgift (omsetningsavgiften) som er hjemlet i omsetningsloven.

Bøndene skal sikres avsetning av råvarer ved en mottaksplikt og foredlingsindustrien skal sikres råvarer ved leveringsplikt. Markedsregulator har mottaksplikt. Dette innebærer plikt til å ta imot bondens produkter uavhengig av om det er lang vei til markedet, og uavhengig av svingninger i markedet. Markedsregulator har også plikt til å sikre at det er tilstrekkelig med råvarer tilgjengelig i det norske markedet.[] Nortura er markedsregulator for kjøtt (lam, gris, storfe og egg), Norske Felleskjøp er markedsregulator for korn og TINE er markedsregulator for melk.

Markedsreguleringen starter med utarbeidelse av prognoser for produksjon og salg. Disse oppdateres flere ganger i året. Med utgangspunkt i prognosene, kan markedsregulator iverksette tiltak mot overproduksjon, jamfør forskriften om markedsregulering.

Typiske tiltak mot overskudd er lagring til et senere tidspunkt når markedet er i underbalanse og kompensasjon til aktører for at innkjøpte råvarer brukes til mindre lønnsomme produkter enn forutsatt, ref. forskriften.

Er tilførselen av norske varer for liten til å dekke etterspørselen, skal bøndenes egne organisasjoner gi råd til Landbruksdirektoratet om å åpne for import. Dette kan skje ved at importen i en periode gjøres billigere (nedsatt toll) eller ved fordeling av importkvoter til nedsatt toll.

Markedsregulatorer
------------------

Melk
Tine SA
Kjøtt og egg
Nortura SA
Korn, mel og kraftfôr
Felleskjøpet Agri SA

Referanser
----------

1. ↑  Omsetningsloven
2. ↑  Nortura gir fra seg makt. Det kan gi yngre lammelår og flere ferske biffer.
3. ↑  «Totalmarked kjøtt og egg». Arkivert fra originalen 27. april 2016. Besøkt 26. august 2016.
4. ↑  Lovdata: Markedsregulering
5. ↑  «Omsetningsrådet». Arkivert fra originalen 17. september 2018. Besøkt 26. august 2016.
6. ↑  «TINE i samfunnet». Arkivert fra originalen 18. september 2018. Besøkt 18. september 2018.
7. ↑  Medlemsfordeler
8. ↑  «Nortura markedsregulator». Arkivert fra originalen 31. oktober 2014. Besøkt 26. august 2016.
9. ↑  Norsk Felleskjøp markedsregulator
10. ↑  «TINE markedsregulator». Arkivert fra originalen 11. oktober 2014. Besøkt 26. august 2016.
11. ↑  Prognosen 2019 - Produksjonen av gris må ned
12. ↑  Dårlig grovfôravling? Du kan importere høy tollfritt

Eksterne lenker
---------------

* Markedsordninger i EUs landbrukspolitikk: europarl.europa.eu

|  |  |
| --- | --- |
| Oppslagsverk/autoritetsdata | Store norske leksikon
 |